Nuno Gomes

Nuno Gomes (õieti Nuno Miguel Soares Pereira Ribeiro; sündis 5. juulil 1976 Amarantes) on endine Portugali jalgpallikoondise ründaja. Ta võitis 2004. aasta Euroopa meistrivõistlustel hõbemedali.
Rahvusvahelise tuntuse saavutas Gomes 2000. aasta Euroopa meistrivõistlustel. 
Hüüdnimi pandi talle juba lapsepõlves oma eeskuju Fernando Gomese järgi, kes oli 1983. ja 1985. aasta Euroopa parim väravakütt.
Jalgpallurikarjäär.
Primeira Liga debüüdi tegi Nuno Gomes jalgpalliklubis Boavista FC 1994/1995. aastal. Selle klubi värve kaitses ta 79 mängus, lõi 23 väravat, neist 15 viimasel hooajal. Boavistaga võitis ta ka Portugali karika. 1997. aastal ostis Gomese SL Benfica, kus ta mängis 2000. aastani ja lõi 95 kohtumises 58 väravat. Pärast silmapaistvat esitust 2000. aasta Euroopa meistrivõistlustel ostis tema mängijaõigused 17 miljoni euro eest Itaalia klubi ACF Fiorentina. Kohe esimesel hooajal õnnestus tal selle meeskonnaga võita Itaalia karikas. 2002. aastal naasis ta Fiorentina finantsraskuste tõttu Benficasse.
Hooajal 2003/2004 osales ta hoolimata vigastustest 21 mängus, sealjuures eriti säravalt mängis karikafinaalis, kus alistati FC Porto.
2004/2005 võitis ta Benfica koosseisus Portugali SuperLiga.
2005/2006. aasta edukal hooajal võitis Nuno Gomes SL Benficaga Portugali Superkarika ja oli 15 väravaga Portugali SuperLiga paremuselt teine väravakütt.
Hooajal 2006/2007 jäeti ta sageli varumängijate pingile, kuid hoolimata sellest õnnestus tal väravaid lüüa nii Primeira Ligas, Portugali karikasarjas kui ka UEFA Meistrite Liigas ja UEFA karikasarjas.
Karjäär jalgpallikoondises.
Nuno Gomes on Portugali jalgpallikoondises mänginud alates U15-koondisest.
1996. aastal tegi ta 19-aastaselt debüüdi Portugali rahvusmeeskonnas Prantsusmaa vastu. Samal aastal osales ta Atlanta olümpiamängudel.
Euro 2000 turniiril lõi ta 4 väravat. Sel turniiril sai ta 7-kuulise karistuse, sest lükkas Austria kohtunikku Günter Benköt poolfinaalmängus pärast kaotust Prantsusmaale.
2002. aasta maailmameistrivõistlustel osales ta kahes mängus vahetusmängijana.
2004. aastal toimunud EM-il Portugalis jõudis ta rahvusmeeskonnaga finaali, kus tiitlimängus tuli alla vanduda Kreekale 0 : 1.
2006. aastal toimunud MM-il Saksamaal jõudis ta meeskonnaga poolfinaali, kus kaotati Prantsusmaale 0 : 1. Kolmanda koha mängus Saksamaaga lõi Portugali poolt ainsa värava Nuno Gomes, kuid see ei aidanud meeskonda, kellel tuli vastu võtta 1 : 3 kaotus.
Pärast seda, kui Pauleta teatas oma profijalgpallurikarjääri lõpetamisest, sai Nuno Gomesest Portugali koondise kapten.
2008. aastal peetud UEFA Euro 2008, mis toimus Austrias ja Šveitsis, oli ta Portugali koondise kapten. Euro 2008 valikmängudel lõi Nuno Gomes 3 väravat: Soomele, Poolale ja Belgiale. Nuno Gomesest sai Euro 2008 turniiri käigus prantslase Thierry Henry, sakslase Jürgen Klinsmanni ja tšehhi Vladimir Smičeri kõrval neljas mängija, kes kolmel jalgpalli EM-il on löönud värava. 2008. aasta Euroopa meistrivõistlustel pidi Portugal aga piirduma veerandfinaaliga, kus kaotati 2 : 3 Saksamaale.
Nuno Gomes on löönud 72 rahvuskoondise mängus 29 väravat.
Isiklikku.
Nuno Gomes on teist korda abielus. 2006. aastal abiellus ta Patricia Aguilariga, kes on ajakirjanik ning kellel on esimesest abielust tütar Laura.